Det kommer frem i en pressemelding fra Norges Skiforbund tirsdag klokken 21.00. Presseseansen med skistjernen foregår på Scandic Lerkendal klokken 12.00 og det går frem av meldingen at temaet er Northugs fremtid.

Fra skiforbundet vil langrennssjef Espen Bjervig og sprintlandslagstrener Arild Monsen være til stede.

Gir seg

NRK har forsøkt en rekke personer i Norges Skiforbund, alle trenere og ledere, samt Northug-manager Are Sørum Langås. Enkelte har ikke besvart våre henvendelser og noen ønsker ikke å kommentere hva innholdet i pressekonferansen vil være.

Men ifølge NRKs opplysninger tirsdag kveld kommer skistjernen, med en helt eventyrlig evne til å lykkes i mesterskap, til å formidle at han ikke lenger satser på toppnivå og gir opp planene om å lykkes i verdenscup og dermed sjansene for å kvalifisere seg til VM i Seefeld 2019.

Northug varslet allerede under langrennsåpningen på Beitostølen, i midten av november, at han ga årets satsing en form for frist frem til midten av desember. Da ville han gjøre opp status og VM-håpet fortsatt leve, eller være ute.

Går i Östersund?

Beskjeden om en pressekonferanse fra skiforbundet kommer ut bare to dager før Northug i utgangspunktet gå Skandinavisk cup i Östersund fredag og lørdag.

Der skulle skistjernen gå både sprint og 15 kilometer, ifølge hans egen trener Arild Monsen tidligere i uken.

Poenget med å gå rennene har vært å bygge form, men det er svært uvisst hva som skjer med disse konkurransene nå.

Treningssmell i sommer

Selv om Northug har trøblet stort på høsten og i begynnelsen av vinteren, startet han året med å gå inn på landslaget. Der skal han etter rapportene fra landslagsledelsen ha fått gjennomført noen gode treningsmåneder.

Deretter ble det langt tyngre. Han gikk på en ordentlig treningssmell etter et opphold i Spania. Så gikk en rekke rulleski-konkurranser uten ham.

Store nedturer - én opptur

Høsten har derfor vært blytung. Det samme har starten på vinteren. Under langrennsåpningen på Beitostølen i midten av november ble han disket på 15 kilometeren. Under sprinten røk han ut i prologen.

Etter en treningsperiode var Northug tilbake i konkurranse under Norgescup på Gålå i slutten av november. Der ble han først nummer 67 på 15 kilometeren fredag og fikk deretter en enorm opptur ved å bli nummer to under sprinten dagen etter.

Etter dette har han trent og skulle i utgangspunktet være klar for å gå i Sverige kommende helg.